Pressemeddelelse

Februar 2013

Peugeot i-Cockpit hædret med pris for årets smukkeste interiør

Hvert år hædrer ”Festival Automobile International” de smukkeste modeller og koncepter i bilverdenen. Priserne uddeles af en jury bestående af eksperter fra bilbranchen, men også eksperter og entusiaster fra mode- og kulturverdenen samt arkitekter og designere er repræsenteret.

Ved dette års 29. udgave af ”Festival Automobile International” løb Peugeot med en af de ærefulde priser: ”Prisen for årets smukkeste interiør”, som gik til den nye 308 for det innovative i-Cockpit. Den konkurrerede mod Alfa Romeo 4C, BMW 4 Serie Coupé og Mercedes CLA, og vandt blandt andet pga. sin intuitive opbygning og det elegante rene design. Juryen fremhævede særligt den originale måde at tænke synergi mellem føreren og instrumenteringen samt kvalitetsoplevelsen af materialer og finish.

Peugeots designchef, Gilles Vidal, modtog prisen sammen med Xavier Peugeot. Han fortæller her om tankerne bag Peugeot i-Cockpit:

”*Nøgleordet for 308 er intuitiv. Vi ville skabe den ideelle førerplads, hvor føreren netop ikke tænker over indretningen. Førerpladsen danner en trekant med det lille rat, touch skærmen og den lidt højere midterkonsol – og denne trekant leder førerens opmærksomhed mod midten og vejen foran. Det lille rat giver mulighed for at placere instrumenteringen lige i synsfeltet og samtidig betyder størrelsen, at man kan reagere hurtigere og derved føle en større kontrol over bilen.”*